S-1549/2011

Mál þetta, sem dómtekið var fimmtudaginn 17. nóvember 2011, er höfðað með ákæru útgefinni af lögreglustjóranum á höfuðborgarsvæðinu 4. október 2011 á hendur H-kk-þgf A-kk-þgf, kt. 000000-0000, Teigaseli 11, Reykjavík, fyrir líkamsárás, með því að hafa að kvöldi sunnudagsins 19. júní 2011 á Austurvelli við Vallarstræti, Reykjavík, kýlt S-kk-þf B-kk-þf S-kk-þf, kt. 000000-0000, ítrekað með hnefa í andlitið þar til hann rotaðist, allt með þeim afleiðingum að hann hlaut brot á nefbeini, kinnbeini og augntóft, sleit liðband í þumalfingri og hlaut tvo skurði í andliti, á hægri augabrún og undir hægra auga, auk þess sem hann fékk væg einkenni heilahristings.

Telst þetta varða við 1. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu S-kk-ef B-kk-ef S-kk-ef, kt. 000000-0000, er krafist miskabóta samkvæmt 26. gr. skaðabótalaga nr. 50/1993 að fjárhæð 1.500.000 krónur, auk vaxta samkvæmt 8. gr. laga um vexti og verðtryggingu nr. 38/2001 frá 19. júní 2011, en síðan dráttarvaxta samkvæmt 9. gr. vaxtalaga, sbr. 1. mgr. 6. gr. sömu laga, að liðnum mánuði frá birtingu kröfunnar til greiðsludags.

Verjandi ákærða krefst vægustu refsingar er lög leyfa og sýknu af bótakröfu. Þá krefst verjandi hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í júlí 1988. Sakaferill hans hefur ekki áhrif á refsingu. Við ákvörðun refsingar verður litið til þess að atlaga ákærða að S-kk-þgf B-kk-þgf S-kk-þgf var harkaleg og hlaut brotaþoli talsverða áverka af. Til málsbóta horfir að ákærði hefur gengist greiðlega við broti sínu. Þykir refsing ákærða hæfilega ákveðin fangelsi í 4 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði verður dæmdur til að greiða brotaþola miskabætur samkvæmt 1. mgr. 26. gr. skaðabótalaga. Með hliðsjón af dómaframkvæmd þykja miskabætur hæfilega ákveðnar 500.000 krónur, sem beri vexti sem í dómsorði greinir. Þá verður ákærði dæmdur til að greiða 85.000 krónur í málskostnað.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, 87.850 krónur, að meðtöldum virðisaukaskatti. Ákærði greiði 27.600 krónur í annan sakarkostnað.

Af hálfu ákæruvaldsins flutti málið D-kvk-nf Ö-kvk-nf V-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf A-kk-nf, sæti fangelsi í 4 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Ákærði greiði S-kk-þgf B-kk-þgf S-kk-þgf 500.000 krónur, auk vaxta samkvæmt 8. gr. laga um vexti og verðtryggingu nr. 38/2001 frá 19. júní 2011 til 15. desember 2011, en með dráttarvöxtum samkvæmt 9. gr. sömu laga frá þeim degi til greiðsludags. Ákærði greiði 85.000 krónur í málskostnað.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, 87.850 krónur og 27.600 krónur í annan sakarkostnað.

R-kvk-nf H-kvk-nf